Qashqadaryoda yarim kilodan ortiq simobni 3 ming dollarga sotishga uringan shaxs ushlandi

Qashqadaryo viloyati Chiroqchi tumanida simob moddasini noqonuniy ravishda sotgan shaxslar ushlandi. Bu haqda “Daryo”ga Bosh prokuratura xabar berdi.
Qayd etilishicha, Bosh prokuratura huzuridagi Departamentining Chiroqchi tuman bo‘limi tomonidan DXX hamda IIB xodimlari bilan hamkorlikda tezkor tadbir o‘tkazilgan.
Tadbir davomida fuqaro Sh.U. fuqaro X.ga 625 gramm simob moddasini 3 ming dollarga sotgan vaqtida ashyoviy dalil bilan ushlangan.
Shuningdek, simob moddasini muomalaga kiritgan shaxslarni aniqlash maqsadida fuqaro Sh.U.ning ko‘rsatuvlariga asosan tezkor tadbir davom ettirilgan.
Natijada Sh.U.ning Qarshi tumanida yashovchi tanishi X.B. unga yana 50 gramm simob moddasini 900 ming so‘mga sotgan vaqtida ashyoviy dalil bilan ushlangan.
 Toshkent viloyatida 3 tonna rangli metallni noqonuniy olib ketayotgan fuqaro qo‘lga tushdi
Mazkur holatlar yuzasidan Sh.U. va X.B.ga nisbatan Jinoyat kodeksining 185-1-moddasi (rangli metallar, ularning parcha va rezgi chiqitlarini tayyorlash, olish, ulardan foydalanish hamda ularni o‘tkazish qoidalarini buzish) va 251-1-moddasi (kuchli ta’sir qiluvchi yoki zaharli moddalarni qonunga xilof ravishda muomalaga kiritish) bilan jinoyat ishlari qo‘zg‘atilib, tergov harakatlari o‘tkazilmoqda.
Avvalroq Navoiyda soxta simob moddasini 25 ming dollarga, Buxoroda esa 540 gramm simobni 50 ming dollarga noqonuniy ravishda sotayotgan shaxslar qo‘lga olingani xabar qilingan edi.